אתה לא לבד בעולם
הרב אלישיב קנוהל

לא כל התאונות קורות בין שני אנשים, בין אם זה בין שני נהגים או בין נהג להולך רגל. בחלק נכבד מהתאונות הנהג פוגע בעצמו בלבד. לדוגמא: מכונית הנוסעת בכביש ריק ומסיבה כל שהיא הנהג מאבד את השליטה בהגה והמכונית נפגעת ויחד איתה הנהג.
שוב אני מבקש להביא בפניכם קטע מהספר 'לא תאונה אליך רעה' של הרב וייס (עמ' 72 עם שינויים נצרכים). "... פניו היו נפוחות בצורה מפחידה, תפרים קישטו כמה וכמה מקומות בראשו...
וזה סיפורו: ...אני תמיד האמנתי שנולדתי להיות נהג. הייתי בטוח, ממש כמו כולם, שלי זה לא יקרה. והנה בבת אחת וללא הודעה מוקדמת... לא לקחתי טוב את הסיבוב והכביש פשוט נגמר לי. הרכב נסע כמו בלי כביש, אחר כך נטה על צידו, עשה כמה סלטות באוויר ונחת בתוך הוואדי על הגג שנמעך ממש כמו הראש שלי... זה היה נצח, לדעתי גם במושגים מוחלטים של זמן, בהתחלה שכבתי בלי לזוז כי פשוט לא רציתי לזוז. הייתי בהלם, הרגשתי כמו סמרטוט שמונח על הרצפה...
אני מבקש לומר לכם תאונת דרכים יכולה לקרות לכל אחד ואחד ללא יוצא מהכלל. לאף אחד אין תעודת ביטוח... כשזה קורה זה יותר גרוע מכל מה שניתן להעלות בדמיון... 
והדבר האחרון – תחדירו לכם עמוק עמוק למוחותיכם, תזכרו שאתם לא לבד בעולם. כשאתם מזלזלים ואינכם מקפידים על כללי הבטיחות והזהירות בדרכים אתם עלולים לפגוע גם באחרים, אך גם כשאתם נפגעתם לבדכם, לא רק אתם נפגעים ולא רק אתם משלמים את המחיר, אלא גם רבים רבים אחרים שקשורים אל מעגלי המשפחה ולמעגל החיים שלכם. פשוט כולם סובלים".   
השאלה שאנו שואלים את עצמנו בכל עת היא מה עוד יכול לשכנע אותנו להיזהר יותר בנהיגה שלנו. אני מבקש להעמיד כאן נתון נוסף שחשוב שנעמיד אותו כל הזמן לנגד עינינו. 
בכל עת שאנו מבקשים להגביר את המהירות מעל לסביר או לצאת לעקיפה לא זהירה, נעמיד לנגד עינינו את ילדינו, את משפחתנו ואת כל הסובבים אותנו, ונזכיר לעצמנו מה עלולה לגרום להם תאונה שאני אהיה מעורב בה או שאגרום אותה ח''ו. בשניה הבאה אנסה להעמיד לעצמי את הנתון הנוסף: איזה נזק ואיזה אסון אני עלול לגרום ליושבים איתי ברכב וליושבים ברכבים שסביבי. 
בואו ונשנן לעצמנו בלי הרף – תאונה זה לא רק הפגיעה במעורבים בה, אלא גם באנשים רבים רבים הקשורים וסובבים את הנפגעים באותה תאונה.